SuperSport-voorval: Aanbieders vir eers nie op TVAshwin Willemse. Foto: SuperSport SuperSport het Vrydag aangekondig dat Ashwin Willemse, Naas Botha en Nick Mallett vir eers nie meer op televisie sal wees nie, terwyl daar ondersoek ingestel word na die voorval waar Willemse die stel verlaat het. SuperSport het die afgelope week met al die betrokke partye vergader in ŉ poging om die saak vriendskaplik en spoedig af te handel. “Ondanks aanvanklike goeie vordering, is die saak egter nog nie opgelos nie. “Ons het gevolglik besluit om adv. Vincent Maleka SC, ŉ onafhanklike senior advokaat, aan te stel om as voorsitter te dien van ŉ komitee wat die voorval sal hersien en aanbevelings aan die bestuur sal maak.” SuperSport het intussen ook besluit dat Willemse, Botha en Mallett nie verder op SuperSport sal verskyn hangende die uitkoms van die hersiening nie. “Die aanbieders is nie geskors nie en sal voortgaan om hul salarisse te ontvang ingevolge hul kontrakte.” Die vervaardigers van die program is vasbeslote om vas te stel wat gebeur het. “Adv. Maleka is versoek om sy bevindinge en aanbevelings teen 11 Junie 2018 voor te lê.” ‘n Skermskoot uit die video van die voorval toe Ashwin Willemse tydens ‘n regstreekse uitsending van die Supersport-stel af gestap het. Maroela Media het vroeër berig ŉ tegniese fout in SuperSport se ateljee en ŉ opmerking deur Botha het glo daartoe gelei dat Willemse tydens ŉ regstreekse uitsending uit die ateljee gestap het. “Jy weet wat, ek speel al lank hierdie sportsoort, nes almal van ons hier. Ek, as speler, is vir ŉ lang tydperk as kwotaspeler bestempel. Ek het hard gewerk om my eie respek in dié spel te verdien, ek gaan nie verkleineer word deur twee enkelinge wat in apartheid, ŉ gesegregeerde era, gespeel het en my wil kom ondermyn nie. Ek dink ek het nou genoeg gehad, ek kan nie met mense werk wat ander ondermyn nie,” het Willemse tydens ŉ regstreekse uitsending gesê. Daarna stap hy na Mallett en Botha en sê: “Julle kan maar daar sit en lag”, waarop Mallett antwoord: “Ek lag nie daaroor nie”. “Julle weet presies wat gebeur het, dis reg so, ek gee nie om om verspot te wees nie. Ek is bly dit gebeur op regstreekse televisie sodat mense kan sien, julle twee sit hier – nee dis reg [sic].” En dan stap hy van die stel af.